24PES-212

EH Bildu Nafarroa talde parlamentarioko Adolfo Araiz Flamarique jaunak honako galdera hauek aurkezten dizkio Legebiltzarreko Mahaiari, izapidetu ditzan eta Industriako eta Enpresen Trantsizio Ekologiko eta Digitalerako Departamentuko kontseilariak idatziz erantzun diezazkion:

2022ko azaroaren 15ean, Landa Garapeneko Nekazaritzako Azpiegituren Zerbitzuko Herri-lurren Atalak Sangüesa I eta Sangüesa II eguzki-planta fotovoltaikoen proiektuak jendaurrean paratzeko izapideari buruzko txosten bat igorri zion Kasedako Udalari (1003/SOC/22 espedientea).

Txosten horretan agerian jartzen zenez, Sangüesa I planta fotovoltaikoak ukitutako herri-lurren azalera, katastroko datuen arabera, 27,58 hektareakoa dela, eta ez, proiektuan esaten den moduan, 3,44 hektareakoa; eta Sangüesa II plantan, berriz, 13,30 hektareakoa, eta ez, proiektuan esaten den moduan, 6,57koa.

Txostenean honako hau ere adierazten zen:

"Udalak, Kasedako herri-ondasunen arduradun nagusia denez gero, herri-finketan egiten diren jarduketa guztietan pertsonatu beharko du, adierazteko horien titulartasuna berari dagokiola eta katastroan egun auzilari gisa ageri diren partikularrak ez direla finken jabeak, ezpada horien kultibadoreak.

(...) Udalari gogorarazi behar diogu herri-lurraren defentsa bere eginkizuna dela, legez horretara behartuta baitago. Hortaz, Sangüesa I eta Sangüesa II eguzki-planten instalazioa dela-eta udalak daukan dokumentazio guztia –ukitutako herri-lurretako lurzatien zerrenda jasotzen duena– eskatzen dio udalari Herri-lurren Atalak, bai eta horri dagokionez hartu diren akordio guztiak ere.

Hori guztia, udalaren herri-ondasunak aldezteko eta babesteko egiten da, eta ekiditeko, betiere, egiten den edozein jarduketatan esplizituki aitortzea "jabetza" partikularrena dela, herri-ondarearen kaltetan".

Hori guztia ikusirik, honako hau jakin nahi dut:

1. Departamentuak ziur al daki Kasedako Udala eguzki-planta horiek baimentzeko prozeduran pertsonatu ote den, adierazteko partikularren izenean ageri diren lurzatietako hainbat herri-titulartasunekoak direla udal katastroaren arabera?
2. Kasedako Udalak Herri-lurren Atalari igorri al zion eguzki-planta horiek ukitutako herri-lurzatien zerrenda? Planta horietako bakoitzari dagokionez udalak igorritako zerrendako lurzatiek zer azalera zuten guztira? Katastrokoarekin bat al dator?
3. Kasedako planta fotovoltaikoen proiektuak ukitutako lurzati askoren ustezko titulartasun pribatua dela-eta sortutako problematika ikusita, zein izanen da ondorioa baldin eta proiektuan ez bada aitortzen lurzati horien herri-titulartasuna?
4. Departamentuaren ustez, baldin eta udalak ez badu ezer egiten lurzati horien herri-jabetza aldezteko, "jabetza" partikularra aitor liteke proiektuan herri-lurzati gisa ageri ez diren horien kasuan?

Iruñean, 2024ko apirilaren 25ean

Foru parlamentaria: Adolfo Araiz Flamarique